Period: Old Babylonian
Genre: Royal Inscription
Transliteration:
<SURFACE>
{d}sin-i-di₂-na-am
nita kala-ga
u₂-a uri₂{ki}ma
lugal larsa{ki}ma
lugal ki-en-gi ki-uri
lugal e₂-babbar e₂ {d}utu-ke₄
mu-un-du₃-a
geš-hur e₂ dingir-re-e-ne
ki-bi-še₃ bi₂-gi₄-a me-en
u₄ an-ne₂ {d}en-lil₂ {d}nanna {d}utu-bi
bala du₁₀ nig₂-si-sa₂
u₄-bi su₃-su₃-ud-ra₂
ga₂-ra sag-e-eš-e ma-ni-in-rig₇-eš-a
geštu₂ dagal-la-mu
mah-bi-še₃ gar
sag-bi-še₃ e₃-a-ta
uru{ki} ma-da-mu-še₃
a du₁₀ ga₂-ga₂-de₃
a-ra₂ za₃-mi₂
nam-ur-sag-ga₂-mu
u₄-da egir-bi-še₃
pa e₃ mah ak-de₃
an-ra {d}en-lil₂-ra
inim in-sag₉-sag₉
a-ra-zu gi-na-mu-še₃
...
{id₂}idigna ba-al-la-a-da
ki-bi-še₃ gi₄-a-da
u₄ ti-la su₃-ud-ra₂-še₃
mu-mu ga₂-ga₂-de₃
inim nu-kur₂-ru-bi-a
a₂-bi hu-mu-da-an-ag₂-eš
u₄-ba dug₄-ga-dug₄-ga
an {d}inanna-ta
še-ga {d}en-lil₂ {d}nin-lil₂-la₂-ta
{d}iškur dingir-mu...
a₂-dah-ga₂-ta...
usu mah {d}nanna...
{id₂}idigna
i₇ ŋal₂-la {d}utu-ke₄
u₃-ma-mu-ta
gal-bi he₂-em-mi-ba-al
ki-sur-ra in-dub pa₃-mu-še₃
ka-bi um-mi-tum₄
a-gam-ma-bi-še₃
si gal he₂-em-mi-sa₂
a da-ri₂
he₂-ŋal₂ muš₃ nu-tum₂-mu
larsa{ki} kalam-ma-mu-še₃
he₂-em-mi-gar
u₄ {id₂}idigna i₇ gu-la
mu-ba-al-la-a
a₂ lu₂ 1(diš)-e
še 1(diš) gur-ta
ninda 2(diš) sila₃-ta
kaš 4(diš) sila₃-ta
i₃ 2(diš) gin₂-ta-am₃
u₄ aš-a
ur₅-gin₇ šu ha-ba-an-ti
lu₂ a₂ la₂
lu₂ a₂ dah
ba-ra-bi₂-tuku
usu ma-da-mu-ta
kin-bi he₂-em-mi-til
<unk> ka-aš bar
dingir gal-e-ne-ta
{id₂}idigna i₇ dagal-la
ki-bi-še₃ he₂-em-mi-gi₄
u₄ ul du-ri₂-še₃
mu-mu he₂-em-mi-gub

Cuneiform:
<SURFACE>
𒀭𒌍𒄿𒁷𒈾𒄠
𒍑𒅤𒂵
𒌑𒀀𒋀𒀕𒆠𒈠
𒈗𒌓𒀕𒆠𒈠
𒈗𒆠𒂗𒄀𒆠𒌵
𒈗𒂍𒌓𒂍𒀭𒌓𒆤
𒈬𒌧𒆕𒀀
𒄑𒄯𒂍𒀭𒊑𒂊𒉈
𒆠𒁉𒂠𒉈𒄄𒀀𒈨𒂗
𒌓𒀭𒉌𒀭𒂗𒆤𒀭𒋀𒆠𒀭𒌓𒁉
𒁄𒄭𒃻𒋛𒁲
𒌓𒁉𒋤𒋤𒌓𒁺
𒂷𒊏𒊕𒂊𒌍𒂊𒈠𒉌𒅔𒉺𒄸𒁺𒌍𒀀
𒄑𒌆𒉿𒂼𒆷𒈬
𒈤𒁉𒂠𒃻
𒊕𒁉𒂠𒌓𒁺𒀀𒋫
𒌷𒆠𒈠𒁕𒈬𒂠
𒀀𒄭𒂷𒂷𒉈
𒀀𒁺𒍠𒊩
𒉆𒌨𒊕𒂷𒈬
𒌓𒁕𒂕𒁉𒂠
𒉺𒌓𒁺𒈤𒀝𒉈
𒀭𒊏𒀭𒂗𒆤𒊏
𒅗𒅔𒊷𒊷
𒀀𒊏𒍪𒄀𒈾𒈬𒂠
...
𒀀𒇉𒄘𒃼𒁀𒀠𒆷𒀀𒁕
𒆠𒁉𒂠𒄄𒀀𒁕
𒌓𒋾𒆷𒋤𒌓𒁺𒂠
𒈬𒈬𒂷𒂷𒉈
𒅗𒉡𒉽𒊒𒁉𒀀
𒀉𒁉𒄷𒈬𒁕𒀭𒉘𒌍
𒌓𒁀𒅗𒂵𒅗𒂵
𒀭𒀭𒈹𒋫
𒊺𒂵𒀭𒂗𒆤𒀭𒎏𒆤𒇲𒋫
𒀭𒅎𒀭𒈬...
𒀉𒈭𒂷𒋫...
𒀉𒆗𒈤𒀭𒋀𒆠...
𒀀𒇉𒄘𒃼
𒀀𒇉𒅅𒆷𒀭𒌓𒆤
𒅇𒈠𒈬𒋫
𒃲𒁉𒃶𒅎𒈪𒁀𒀠
𒆠𒋩𒊏𒅔𒁾𒅆𒊒𒈬𒂠
𒅗𒁉𒌝𒈪𒉏
𒀀𒃵𒈠𒁉𒂠
𒋛𒃲𒃶𒅎𒈪𒁲
𒀀𒁕𒌷
𒃶𒅅𒈹𒉡𒁺𒈬
𒌓𒀕𒆠𒌧𒈠𒈬𒂠
𒃶𒅎𒈪𒃻
𒌓𒀀𒇉𒄘𒃼𒀀𒇉𒄖𒆷
𒈬𒁀𒀠𒆷𒀀
𒀉𒇽𒁹𒂊
𒊺𒁹𒄥𒋫
𒃻𒈫𒋡𒋫
𒁉𒐉𒋡𒋫
𒉌𒈫𒂆𒋫𒀀𒀭
𒌓𒀸𒀀
𒄯𒁶𒋗𒄩𒁀𒀭𒋾
𒇽𒀉𒇲
𒇽𒀉𒈭
𒁀𒊏𒉈𒌇
𒀉𒆗𒈠𒁕𒈬𒋫
𒆥𒁉𒃶𒅎𒈪𒌀
<unk>𒅗𒀸𒁇
𒀭𒃲𒂊𒉈𒋫
𒀀𒇉𒄘𒃼𒀀𒇉𒂼𒆷
𒆠𒁉𒂠𒃶𒅎𒈪𒄄
𒌓𒌌𒁺𒌷𒂠
𒈬𒈬𒃶𒅎𒈪𒁺